Per Clausen (EL), 2011-02-11:
I Aalborg, som jeg kommer fra, har der i flere år været en heftig debat internt i Venstre om, hvorvidt Aalborg Kommunes regler, som sagde, at plakater kun kunne opsættes de steder, hvor kommunen stod for opsættelsen, var et angreb på demokratiet og ytringsfriheden.
Alle andre i byen har været enige om, at det var en rigtig god løsning, man havde fundet i Aalborg, fordi det sådan set var grundsynspunktet, at så smukke var valgplakater heller ikke, at de behøvede at hænge overalt.
Jeg synes selvfølgelig, det er lidt ærgerligt, hvis vi med gennemførelsen af det her lovforslag beslutter os til, at lige præcis på det her område må der altså ikke findes muligheder for at gennemføre fornuftige løsninger lokalt.
Det synes jeg faktisk er lidt underligt og lidt mærkeligt og er af den grund måske lidt desorienteret.
Jeg blev også noget forvirret, da jeg fik lovforslaget.
I en almindelig valgkamp har jeg nu aldrig opfattet det som den største bureaukratiske vanskelighed at sætte sig ind i, hvordan reglerne for at sætte valgplakater op i de forskellige kommuner er, og efterfølgende bestræbe sig på at overholde dem.
Men det er da klart, at hvis der er andre partier, der har meget store vanskeligheder med at finde ud af det, så vil vi jo ikke stille os i vejen for en forenkling.
Det vil jeg da gerne understrege.
Jeg har måske også den opfattelse af det, at det ud over det miljøforureningsmæssige selvfølgelig er sådan, at både Venstres og Socialdemokraternes og de andre store partiers interne kamp mellem de forskellige kandidater om, hvem der får flest personlige stemmer, selvfølgelig kræver, at man har lidt flere plakater, end vi andre har, så ikke et ondt ord om det.
Jeg vil dog sige til fru Anne Baastrup, at jeg altså ikke er sikker på, at det er alle kandidater, der kan være sikre på, at de bliver genkendt, når de bliver hængt op på sådan en plakat.
Jeg kan da selv være lidt i tvivl
Jo, navnet står der, og så kan man jo se, om man kan genfinde det på stemmesedlen, hvis man synes, at det er relevant.
Der er nogle enkelte elementer i det her lovforslag, som jeg er meget imod, og jeg kan lige så godt sige, at det er der sådan set lidt nogle praktiske årsager til jeg er.
Det, der handler om, at der ud over navnet skal være et telefonnummer og en adresse på den juridisk ansvarlige person for den pågældende plakat, synes jeg faktisk ikke om, og det skyldes ganske banalt, at jeg i lighed med sikkert ganske mange andre allerede har fået lavet de plakater, der skal bruges i den kommende valgkamp.
Og ud over hvad det ville betyde af økonomiske udgifter, hvis man skulle lave nye plakater, så vil jeg såmænd bare sige, at når man har nået min alder, har man ikke noget akut behov for hele tiden at få taget nye billeder, for det bliver ikke bedre.
Derfor vil jeg sådan set gerne beholde dem, jeg har fået godkendt som nogenlunde vellignende, sidst de blev taget.
Så pointen her er, at jeg faktisk ikke synes, at det er fornuftigt.
Jeg er sådan set enig med fru Anne Baastrup i, at selv om det godt kan være, at der er kandidater, som ikke er kendte, så kræver det ikke nogen stor undersøgelse at finde ud af, hvem det er, man skal kontakte for at sikre sig, at plakaterne bliver pillet ned igen.
Så har man jo også den vanskelighed, som jeg ved at man somme tider løber ind i, nemlig at man, selv om man godt kan se, hvem der er ansvarlig for plakatens produktion, dermed ikke har nogen juridisk sikkerhed for, hvem der er ansvarlig for at have sat den op.
Teoretisk set kunne det jo være en fjendtligsindet person, som havde franarret mig en plakat med mit navn på og sat den ulovligt op udelukkende for at chikanere mig.
Jeg tror, at udgangspunktet må være, at man forsøger at få folk til at overholde reglerne, og så forsøger man efterfølgende at få folk til at rette op på ikke at havde gjort det.
Men jeg tror ikke, at man kommer så forfærdelig langt med meget bureaukratiske regler om det.
Enhedslisten vil gerne gå positivt og åbent ind i udvalgsarbejdet om det her lovforslag, for vi opfatter det ikke som noget, der generer os.
Jeg ved heller ikke, om det gavner os, men det behøver det jo heller ikke.
Hvis det er vigtigt og nødvendigt for kandidater i de store partier, at de får bedre muligheder for at sætte plakater op, og hvis de føler sig hæmmede af det nuværende kommunale selvstyre på området, så kan vi da godt medvirke til at afvikle det.
Jeg vil da i hvert fald nødig komme i samme situation, som Venstres gruppeformand i Aalborg byråd er kommet i, hvor han af unge Venstreløver bliver beskyldt for at knægte ytringsfriheden og demokratiet, fordi han gerne vil have reguleret plakatopsætningen.
Så jeg har et meget åbent og frisindet forhold til det her lovforslag og lever med, at de rige også løber med alle fordelene her.
Det gør de jo i forvejen på alle områder, og det viser sig sært nok, at der stadig væk er nogle, der kan finde ud af at stemme på små fattige partier, selv om vi næsten forsvinder alle steder.